Bejaarde koelbloedig doodgeskiet | Maroela Media
Die polisie het die gemeenskap se hulp gevra nadat twee vroue Maandagoggend vroeg op die Oos-Kaapse platteland geskiet en een gesterf het.
Kapt. Namhla Mdleleni, Oos-Kaapse polisiewoordvoerder, sê die aanval het in die nedersetting Lower Didimana, nagenoeg halfpad tussen Tarkastad en Queenstown, gebeur.
Na bewering het twee gewapende mans 'n woning omstreeks 01:00 binnegegaan en 'n 55-jarige vrou geskiet, sê Mdleleni. Daarna is hulle na 'n tweede huis, waar hulle by 'n naasbestaande van 'n tweede vrou (70) wou weet waar dié haar bevind.
Toe die bejaarde vrou te voorskyn kom, het hulle haar geskiet. Sy is op die toneel dood. Die aanvallers het toe gevlug, sê Mdleleni.
Die eerste slagoffer is hospitaal toe gebring, waar sy nog behandel word.
Mdleleni sê die polisie ondersoek sake van moord en poging tot moord. "Die motief vir dié veragtelike aanvalle is nog onbekend en sal ondersoek word." Omdat dit donker was, kan die oorlewendes nie die aanvallers beskryf nie.
Die polisie doen 'n beroep op enigeen met inligting oor die aanval om ao. Richard Fredericks by 082 441 8232 of Stop Misdaad by 08600 10111 te bel. Alle inligting sal vertroulik gehanteer word.